Ο **Ζάζα Πατσούλια** (γεωργιανά: ზაზა ფაჩულია, Τιφλίδα, Σοβιετική Ένωση, 10 Φεβρουαρίου 1984) είναι Γεωργιανός πρώην διεθνής καλαθοσφαιριστής που αγωνιζόταν στη θέση του σέντερ. Κατά τη διάρκεια της καριέρας του αγωνίστηκε επί σειρά ετών στο NBA με τους Ορλάντο Μάτζικ, Μιλγουόκι Μπακς, Ατλάντα Χοκς (στους οποίους έπαιξε για 8 χρόνια), Ντάλας Μάβερικς, Γκόλντεν Στέιτ Ουόριορς και Ντιτρόιτ Πίστονς. Αποτελεί τον έβδομο Ευρωπαίο που κατά τη διάρκεια της παρουσίας του στο NBA ξεπέρασε τα 1.000 επίσημα παιχνίδια στη διάρκεια της κανονικής περιόδου, διοργάνωση την οποία έχει κατακτήσει δύο φορές (τις σεζόν 2016/17 και 2017/18) με τη φανέλα των Γκόλντεν Στέιτ Ουόριορς.

Παράλληλα, διετέλεσε διεθνής με την εθνική Γεωργίας, με την οποία έχει συμμετάσχει στα Ευρωπαϊκά Πρωταθλήματα του 2011, 2015 και 2017. Αποσύρθηκε από την ενεργό δράση το 2019 και κατόπιν προσελήφθη ως σύμβουλος στους Γκόλντεν Στέιτ Ουόριορς.

Καριέρα
-------

### Συλλογικό επίπεδο

#### Πρώτα βήματα

Ο Πατσούλια με τη φανέλα των Χοκς.
Γεννήθηκε το 1984 στην Τιφλίδα της Γεωργίας (η οποία τότε αποτελούσε κομμάτι της Σοβιετικής Ένωσης ως πρωτεύουσα της ΣΣΔ Γεωργίας) ως **Ζαούρ Πατσούλια**, όνομα το οποίο αργότερα άλλαξε σε **Ζάζα**. Ξεκίνησε το μπάσκετ στην πατρίδα του και το 1998 μετανάστευσε στην Τουρκία, προκειμένου να ενταχθεί στην Ούλκερ, με την οποία έκανε ντεμπούτο τη σεζόν 1999/00. Στην τουρκική ομάδα αγωνίστηκε μέχρι το 2003 κατακτώντας ένα πρωτάθλημα (2001), ένα κύπελλο και τρία συνεχόμενα σούπερ καπ Τουρκίας (2001, 2002, 2003). Κατά την τελευταία του χρονιά στην Ούλκερ πραγματοποίησε αξιοσημείωτες εμφανίσεις για την Ευρωλίγκα έχοντας, μεταξύ άλλων, 26 πόντους εναντίον του Παναθηναϊκού και 13 πόντους και 17 ριμπάουντ κόντρα στη Φορτιτούντο Μπολόνια. Επιπλέον, κατά τη διάρκεια της παραμονής του στην Τουρκία, απέκτησε την τουρκική υπηκοότητα.

#### Στο NBA

Το 2003 επιλέχτηκε στο νούμερο 42 του NBA Draft από τους Ορλάντο Μάτζικ, με τους οποίους αγωνίστηκε τη σεζόν 2003/04 μετρώντας 59 συμμετοχές με μ.ό. 3,3 πόντων και 2,9 ριμπάουντ σε 11,3 λεπτά ανά αγώνα. Κατόπιν έπαιξε για έναν χρόνο στους Μιλγουόκι Μπακς έχοντας 74 συμμετοχές με μέσους όρους 6,2 πόντων και 5,1 ριμπάουντ σε σχεδόν 19 λεπτά ανά αγώνα.

Τον Αύγουστο του 2005 ο Πατσούλια μεταπήδησε στους Ατλάντα Χοκς, όπου παρέμεινε για 8 αγωνιστικές περιόδους. Ενδιάμεσα, το 2011, αγωνίστηκε προσωρινά στη Γαλατασαράι κατά τη διάρκεια του λοκ άουτ στο NBA. Ως παίκτης των Χοκς αγωνίστηκε σε 556 παιχνίδια της κανονικής περιόδου (223 ως βασικός) με 21,6 λεπτά ανά αγώνα, στους οποίους είχε 7,3 πόντους και 5,8 ριμπάουντ. Επίσης συμμετείχε σε 40 αναμετρήσεις στο πλαίσιο των πλέι οφ έχοντας σχεδόν 5 πόντους και 4,7 ριμπάουντ σε 18 λεπτά συμμετοχής ανά αγώνα.

Ακολούθως επέστρεψε για μια διετία στους Μπακς και το 2015/16 ήταν μέλος των Ντάλας Μάβερικς. Στη συνέχεια υπήρξε για δύο χρόνια μέλος των Γκόλντεν Στέιτ Ουόριορς, με τους οποίους πανηγύρισε την κατάκτηση ισάριθμων πρωταθλημάτων (2017 και 2018) έχοντας ως συμπαίκτες - μεταξύ άλλων - τους Στέφεν Κάρι, Κέβιν Ντουράντ και Κλέι Τόμσον. Τη διετία που αγωνίστηκε στην ομάδα του Σαν Φρανσίσκο είχε 161 συμμετοχές (139 στην κανονική περίοδο και άλλες 22 στα πλέι οφ).

Τον Ιούλιο του 2018 ο Πατσούλια αποκτήθηκε από τους Ντιτρόιτ Πίστονς. Έλαβε μέρος σε 68 αναμετρήσεις και ολοκλήρωσε τη σεζόν του στο Ντιτρόιτ με σχεδόν 4 πόντους και ισάριθμα ριμπάουντ σε 14,1 λεπτά ανά αγώνα. Τον Σεπτέμβριο του 2019 έθεσε τέλος στην καριέρα του, καθώς προσελήφθη από τους Γκόλντεν Στέιτ Ουόριορς με την ιδιότητα του συμβούλου.

Αγωνίστηκε σε συνολικά 1171 αγώνες του ΝΒΑ (1098 στην κανονική περίοδο και 73 στα πλέι οφ). Κατά τη διάρκεια της καριέρας του στο NBA, ο Πατσούλια ξεχώρισε για τον ιδιαίτερα σκληρό τρόπο παιχνιδιού του, για τον οποίο κατακρίθηκε εξαιτίας του τραυματισμού που προκάλεσε το 2017 στον Καουάι Λέοναρντ των Σαν Αντόνιο Σπερς και του παρολίγον τραυματισμού του Ράσελ Ουέστμπρουκ των Οκλαχόμα Σίτι Θάντερ το επόμενο έτος. Επιπλέον, κατά καιρούς είχε πρωταγωνιστήσει σε διαπληκτισμούς με παίκτες αντιπάλων ομάδων όπως ο Κέβιν Γκαρνέτ, ο Τζέισον Ρίτσαρντσον και ο Λουκ Μπάμπιτ.

### Εθνική ομάδα

Ο Πατσούλια διετέλεσε αρχικά μέλος των μικρών εθνικών ομάδων της Γεωργίας, ενώ το 2000 πραγματοποίησε τις πρώτες του επίσημες συμμετοχές με την εθνική ανδρών κατά την προκριματική φάση του Ευρωμπάσκετ του 2003. Με την εθνική Γεωργίας συμμετείχε στα Ευρωπαϊκά Πρωταθλήματα του 2011, 2015 και 2017. Στο Ευρωμπάσκετ του 2011, ένας τραυματισμός κατά τη διάρκεια της διοργάνωσης είχε ως επακόλουθο να αγωνιστεί μόνο στα πέντε από τα οκτώ παιχνίδια της εθνικής του, μετρώντας 13,6 πόντους ανά αγώνα. Το 2015 έλαβε μέρος και στις 6 αναμετρήσεις της Γεωργίας έχοντας 13,5 πόντους ανά παιχνίδι, ενώ στο Ευρωμπάσκετ του 2017 είχε μέσους όρους 13,4 πόντων και 9,2 ριμπάουντ. Τον Σεπτέμβριο του 2017, μετά την ολοκλήρωση της παρουσίας των Γεωργιανών στη διοργάνωση, ανακοίνωσε επίσημα την απόσυρσή του από την εθνική ομάδα.

Παραπομπές
----------

1. 1 2 3  «#27· Zaza Pachulia» (PDF). *nba.com* (στα Αγγλικά). NBA. Αρχειοθετήθηκε από το πρωτότυπο (PDF) στις 18 Απριλίου 2016. Ανακτήθηκε στις 30 Απριλίου 2019.
2. ↑  «Ζάζα Πατσούλια: Ο έβδομος Ευρωπαίος με χίλιες συμμετοχές στο NBA». *sport-fm.gr*. ΣΠΟΡ FM 94.6. 27 Ιανουαρίου 2018. Ανακτήθηκε στις 30 Απριλίου 2019.
3. 1 2  «Eurobasket (2015): Zaza Pachulia». *fibaeurope.com* (στα Αγγλικά). FIBA Europe. Ανακτήθηκε στις 30 Απριλίου 2019.
4. 1 2  «Zaza Pachulia: Calls end to playing days». *cbssports.com* (στα Αγγλικά). CBS Sports. 3 Σεπτεμβρίου 2019. Ανακτήθηκε στις 28 Μαρτίου 2020.
5. ↑  «2003 NBA Draft». *basketball-reference.com* (στα Αγγλικά). Basketball Reference. Αρχειοθετήθηκε από το πρωτότυπο στις 14 Μαΐου 2011. Ανακτήθηκε στις 30 Απριλίου 2019.
6. 1 2 3 4 5 6  «Zaza Pachulia Stats». *basketball-reference.com* (στα Αγγλικά). Basketball Reference. Αρχειοθετήθηκε από το πρωτότυπο στις 18 Οκτωβρίου 2011. Ανακτήθηκε στις 30 Απριλίου 2019.
7. ↑  «Hawks Sign Zaza Pachulia». *nba.com* (στα Αγγλικά). NBA. 11 Αυγούστου 2005. Ανακτήθηκε στις 30 Απριλίου 2019.
8. ↑  Σωτηρίου, Κώστας (23 Οκτωβρίου 2011). «Η «επανάσταση των πολυεκατοµµυριούχων» στο ΝΒΑ». *tovima.gr*. Το Βήμα Online. Ανακτήθηκε στις 30 Απριλίου 2019.
9. ↑  «Στο Ντιτρόιτ ο Πατσούλια». *sportime.gr*. Sportime. 8 Ιουλίου 2018. Ανακτήθηκε στις 30 Απριλίου 2019.
10. ↑  «Ουόριορς: Ανακοίνωσαν… σύμβουλο Πατσούλια». *eurohoops.net*. Eurohoops. 29 Αυγούστου 2019. Ανακτήθηκε στις 28 Μαρτίου 2020.
11. ↑  Polacek, Scott (16 Μαΐου 2017). «Zaza Pachulia Reportedly Won't Be Punished for Play That Injured Kawhi Leonard». *bleacherreport.com* (στα Αγγλικά). Bleacher Report. Ανακτήθηκε στις 28 Μαρτίου 2020.
12. ↑  «Ντουράντ: «Δεν θέλει να κάνει κακό ο Πατσούλια»». *sigmalive.com*. Sigmalive. 26 Φεβρουαρίου 2018. Ανακτήθηκε στις 28 Μαρτίου 2020.
13. 1 2  Christian, Daniel (4 Αυγούστου 2011). «Atlanta Hawks: Why Zaza Pachulia Is More Than Just a Backup Center». *bleacherreport.com* (στα Αγγλικά). Bleacher Report. Ανακτήθηκε στις 28 Μαρτίου 2020.
14. ↑  «Pachulia and Richardson suspended one game for fighting». *reuters.com* (στα Αγγλικά). Reuters. Ανακτήθηκε στις 28 Μαρτίου 2020.
15. ↑  Poole, Monte (26 Φεβρουαρίου 2018). «Examining both sides: Is Zaza Pachulia a dirty player?». *nbcsports.com* (στα Αγγλικά). NBC Sports. Ανακτήθηκε στις 28 Μαρτίου 2020.
16. ↑  «Μπορεί και μόνος του!». *sport-fm.gr*. ΣΠΟΡ FM 94.6. 8 Σεπτεμβρίου 2011. Ανακτήθηκε στις 29 Μαρτίου 2020.
17. ↑  «EuroBasket 2011». *fibaeurope.com* (στα Αγγλικά). FIBA Europe. Ανακτήθηκε στις 29 Μαρτίου 2020.
18. ↑  «Αποσύρθηκε από την Εθνική Γεωργίας ο Πατσούλια». *novasports.gr*. Novasports. 7 Σεπτεμβρίου 2017. Αρχειοθετήθηκε από το πρωτότυπο στις 8 Σεπτεμβρίου 2017. Ανακτήθηκε στις 30 Απριλίου 2019.

Εξωτερικοί σύνδεσμοι
--------------------

* Zaza Pachulia, στατιστικά στοιχεία αθλητή στον επίσημο ιστότοπο της Euroleague Basketball (Αγγλικά).